**NOTA INFORMATIVĂ**

**la proiectul Hotărîrii Guvernului**

**cu privire la aprobarea Strategiei de dezvoltare**

**a comerţului interior pentru anii 2013-2020**

1. **Temei pentru elaborare**

Strategia precedentă de dezvoltare a comerţului interior (Hotărîrea Guvernului nr. 111/2006) a cuprins linii directorii de activităţi pentru perioada 2007-2009. Acţiunile stipulate în Strategia menţionată au fost executate în proporţie de 50 la sută, astfel măsurile nerealizate urmează să fie monitorizate printr-un act guvernamental nou. Concomitent, Strategia respectivă vine întru executarea prevederilor art. 5 al Legii nr. 231 din 23.09.2010 cu privire la comerţul interior.

1. **Condiţiile ce au impus elaborarea proiectului**

Prezenta Strategie a fost condiţionată de necesitatea sistematizării acţiunilor întreprinse prin Strategia precedentă şi trasarea noilor direcţii de dezvoltare a activităţilor din comerţ, care prevăd atît comercializarea produselor, cît şi a serviciilor aferente comerţului - reparaţii, închirieri, alimentaţie publică, frizerii, turism etc. Activităţile respective sunt focusate spre satisfacerea necesităţilor sociale şi economice ale consumatorilor prin crearea unui sistem eficient de comercializare a produselor / serviciilor pe întreg teritoriul ţării. Aceasta şi constituie scopul Strategiei în cauză.

Prin proiectul Strategiei se înaintează acţiuni care ar contribui la soluţionarea problemelor pieţei interne de consum, aşa ca prezenţa pe piaţă a produselor necompetitive, existenţa dezechilibrului între infrastructura unităţilor comerciale / prestări servicii amplasate în municipii şi alte localităţi, lipsa personalului calificat încadrat în activităţile din comerţ.

1. **Principalele prevederi**

Principalele prevederi ale proiectului Strategiei se referă la direcţiile prioritare de dezvoltare a domeniului vizat şi acţiunile care se impun întru atingerea obiectivelor stabilite. Astfel, luînd în consideraţie vectorul principal al Strategiei – „***Modernizarea activităţilor din comerţ din perspectiva implicaţiilor acestora asupra dezvoltării socio-economice a ţării”*** au fost trasate următoarele obiective de bază:

1. **Creşterea eficacităţii reglementării comerţului interior**

Măsuri de implementare:

* Perfectarea cadrului normativ privind activităţile din comerţ (elaborarea normelor asupra vînzărilor la distanţă şi în afara spaţiilor comerciale, a vînzărilor cu preţ redus etc.);
* Consolidarea cadrului instituţional de supraveghere a pieţei interne de consum (Agenţia Naţională pentru Siguranţa Alimentelor, Consiliul Concurenţei, Comisia de monitorizare a tranzacţiilor din import);
* Editarea „Ghidului comerciantului” – manual de călăuză pentru operatorii pieţei.

1. **Sporirea competitivităţii produselor / serviciilor plasate pe piaţă**

Măsuri de implementare:

* Stimularea ofertei interne de mărfuri (dezvoltarea micii industrii la sate prin modelul cooperatist/ asociere şi activitatea economică independentă);
* Sporirea calităţii produselor plasate pe piaţă (implementarea Sistemelor de Management al Calităţii la producătorii locali, introducerea unui sistem transparent de verificare a calităţii la importul produselor, majorarea amenzilor pentru plasarea pe piaţă a produselor necalitative);
* Instituirea unui sistem informaţional unic privind produsele plasate pe piaţă cu conexiune a tuturor instituţiilor cu competenţă de supraveghere şi control.

1. **Îmbunătăţirea infrastructurii comerciale în teritoriu, în special în localităţile rurale**

Măsuri de implementare:

* Încurajarea dezvoltării parteneriatului public – privat în domeniul comercializării produselor / serviciilor;
* Acordarea creditelor preferenţiale agenţilor economici care doresc să investească în infrastructura rurală;
* Stimularea creării centrelor de interes multifuncţional pentru satisfacerea cerinţelor sociale ale populaţiei de la sate (ateliere de reparaţii şi confecţionări, frizerii, farmacii, cantine sociale etc.).

1. **Modernizarea formelor de distribuţie şi comercializare a produselor / serviciilor**

Măsuri de implementare:

* Utilizarea canalelor eficiente de distribuţie intensivă a produselor agroalimentare (crearea pieţelor de gros la nivel regional, organizarea comerţului „de pe roţi”cu produse agricole etc.);
* Susţinerea extinderii comerţului de firmă – magazinele producătorilor (magazine de brand) atît pentru mărfuri autohtone, cît şi străine;
* Implementarea practicilor internaţionale privind comerţul electronic.

1. **Asigurarea comerţului cu forţă de muncă calificată şi în permanenţă perfecţionare**

Măsuri de implementare:

* Elaborarea şi validarea standardelor ocupaţionale pentru lucrătorii din comerţ;
* Evaluarea competenţelor calificative ale personalului care practică activităţi din comerţ;
* Instituirea Centrului de Management şi Formare Profesională în domeniul comerţului.

1. **Fundamentarea economico-financiară**

Beneficiile directe şi indirecte care pot fi obţinute urmare realizării acţiunilor prevăzute de Strategie sunt următoarele:

* Perfecţionarea instrumentelor juridice de reglementare a comerţului interior şi alinierea acestuia la principiile practicate în Uniunea Europeană;
* Diversificarea şi eficientizarea canalelor de distribuţie a produselor agroalimentare care va spori veniturile şi bunăstarea populaţiei rurale;
* Consolidarea concurenţei loiale şi ca rezultat reducerea preţurilor la produse şi servicii şi creşterea calităţii acestora;
* Ocuparea forţei de muncă, în special în localităţile rurale prin extinderea reţelei comerciale.

Majoritatea măsurilor prevăzute a fi realizate în prezenta Strategie nu necesită alocarea unor surse financiare suplimentare, altele decît sursele bugetare alocate fiecărei instituţii implicate în realizarea documentului în cauză. Concomitent, în procesul de implementare a Strategiei vor fi identificate şi surse de finanţare extrabugetare.

1. **Consultarea proiectului vizat**

Procesul consultativ cu părţile interesate s-a lansat concomitent cu crearea Comisiei pentru consultări şi negocieri colective în domeniul comerţului interior. Astfel, conceptul Strategiei date a fost discutat în cadrul şedinţei de lucru a Comisiei menţionate, membrii căreia sunt reprezentanţi din partea Ministerului Economiei şi a autorităţilor administraţiei publice locale, sindicatelor şi patronatelor de ramură, precum şi experţi naţionali şi din mediul academic. Proiectul dat a fost plasat pe site-ul Ministerului Economiei la rubrica „Transparenţa decizională”, a fost avizat de către instituţiile de resort, a fost supus dezbaterilor în cadrul unei întrevederi cu reprezentanţii secţiilor economie ale consiliilor raionale.

**Valeriu LAZĂR,**

**Viceprim-ministru,**

**ministru**